
	1 (një)
	Drejtor

	1 (një)
	Kancelar
	I-4, lidhja 7/5, VKM-ja nr. 325, datë 31.5.2023, e ndryshuar

	
	
	

	
	Drejtoria e Formimit Profesional
	

	1 (një)
	Drejtor
	II-1, lidhja 7/5, VKM-ja nr. 325, datë 31.5.2023, e ndryshuar


1) Drejtori i Shkollës së Magjistraturës

Z. Arben Rakipi, është Drejtor i Shkollës së Magjistraturës, emëruar nga Këshilli Drejtues më Vendim Nr.27 datë 28.07.2020.

Ёshtë diplomuar për Drejtësi në Universitetin e Tiranës në vitin 1985. Ka punuar si gjyqtar në Gjykatën e Shkallës së Parë;pedagog i së Drejtës Civile në Fakultetin e Drejtësisë, UT, antarë i Komisionit për problemet e krimit në Evropë, në Strasburg (1994-1996); kryetar i Fondacionit të ceshtjeve të Pajtimit në Tiranë. Nga viti 1997-2002 ka qënë Prokuror i Përgjithshëm i RSH-së. Ai është autor i disa manualeve për gjyqtarët shqiptarë, prokurorët, policinë gjyqësore dhe juristët, si dhe një sërë artikujsh e tekstesh shkencore në fushën e së drejtës penale. Pedagog në Shkollën e Magjistraturës nga viti 2002. Ka qënë anëtar i grupeve të punës për reformën në drejtësinë penale në vitin 1995 dhe ekspert i nivelit të lartë në grupin  ekspertëve të reformës në drejtësi në vitin 2016.

Procedura e zgjedhjes.

Drejtori i Shkollës së Magjistraturës emërohet nga Këshilli Drejtues i Shkollës, me konkurrim të hapur dhe të bazuar në meritë, mbi bazën e dokumentacionit, për një mandat 4- vjeçar me të drejtë riemërimi, vetëm një herë. 
Drejtor i Shkollës së Magjistraturës emërohet shtetasi shqiptar që përmbush së bashku këto kushte ligjore:

a) të ketë mbaruar arsimin e lartë juridik, Diplomë e Nivelit të Dytë;  

b) të ketë punuar si gjyqtar ose prokuror për jo më pak se 10 vjet ose si jurist për jo më pak se 15 vjet; 

c) të ketë jo më pak se 10 vjet mësimdhënie në Shkollën e Magjistraturës nga marrja e gradës shkencore “Doktor” ose jo më pak se 5 vjet mësimdhënie në Shkollën e Magjistraturës nga marrja e 119 titullit shkencor “Profesor”, ose jo më pak se 15 vjet mësimdhënie si pedagog i brendshëm ose pedagog i jashtëm në Shkollën e Magjistraturës; 

ç) të mos jetë i dënuar penalisht me vendim të formës së prerë;  

d) të mos ketë mbajtur funksione politike në administratën publike ose pozicione drejtuese në parti politike gjatë 10 vjetëve të fundit përpara kandidimit.
Kompetencat dhe detyrat


1. Drejtori i Shkollës së Magjistraturës ka këto detyra: 

a) përfaqëson Shkollën e Magjistraturës në marrëdhënie me të tretët; 

b) harton dhe propozon në bashkëpunim me Këshillin Pedagogjik, projektin e rregullores së shkollës, projektprogramin vjetor të veprimtarive të saj, si dhe ndryshimin e tyre; 

c) zbaton detyrat që burojnë nga ligjet dhe nga vendimet e Këshillit Drejtues dhe bashkëpunon me institucionet, të cilave u raporton 

ç) kërkon fonde nga shteti, donacione nga burime të tjera të ligjshme dhe administron në mënyrë të pavarur të ardhurat, sipas drejtimeve kryesore të përcaktuara nga Këshilli Drejtues.

d) merr masa për publikimin e literaturës dhe të teksteve; 

dh) drejton trupin pedagogjik, bashkërendon punën me ta, drejton punën për përgatitjen e planit mësimor e të programeve mësimore të çdo lënde, duke ia propozuar Këshillit Drejtues për miratim, si dhe kontrollon zbatimin e tyre dhe cilësinë e mësimdhënies; 

e) i propozon Këshillit Drejtues kandidatët për pedagogë të jashtëm dhe trajnuesit e programit të formimit vazhdues.

ë) bashkëpunon me gjykatat, prokuroritë dhe institucionet e sistemit të drejtësisë, me qëllim vlerësimin e nevojave të trajnimit vazhdues, si dhe kujdeset për mbarëvajtjen e programit të trajnimit vazhdues të gjyqtarëve, prokurorëve, avokatëve të shtetit, nëpunësve civilë gjyqësorë, si dhe profesioneve të tjera, sipas rastit. 

2. Drejtori i Shkollës, në bashkëpunim me Këshillin Pedagogjik, i propozon Këshillit Drejtues, emërimin ose shkarkimin nga detyra të personelit mësimdhënës dhe të kancelarit. Lirimi nga detyra i personelit të brendshëm dhe të jashtëm mësimdhënës bëhet vetëm pasi të jetë paraqitur propozimi i arsyetuar nga Komisioni Disiplinor dhe të merret mendimi edhe i Këshillit Pedagogjik të Shkollës. Vlerësimi i kandidatëve për magjistratë për stafin mësimdhënës e shoqëron këtë proces. 

3. Drejtori emëron ose shkarkon nga detyra punonjësit e personelit administrativ të shkollës, marrëdhëniet e punës së të cilëve rregullohen sipas dispozitave të Kodit të Punës. 
4. Nën autoritetin e drejtorit, kancelari i shkollës realizon veprimtarinë financiaro-administrative të institucionit. 
***
2) Kancelari i Shkollës së Magjistraturës

Znj. Ela Qokaj, është Kancelare e Shkollës së Magjistraturës, emëruar nga Këshilli Drejtues me Vendimin Nr. 1 datë 15.02.2006. 

Është juriste dhe administratore me mbi 25 vite përvojë profesionale në fushat e menaxhimit institucional, administrimit publik dhe sistemit të drejtësisë. Prej vitit 2006 mban detyrën e Kancelares pranë Shkollës së Magjistraturës, ku drejton dhe koordinon veprimtarinë financiare, administrative dhe organizative të institucionit.

Ajo është diplomuar në Fakultetin e Drejtësisë, Universiteti i Tiranës (1993–1997) dhe ka përfunduar Masterin Shkencor në të Drejtën Administrative Publike pranë të njëjtit universitet (2009–2011).

Gjatë karrierës së saj ka ndjekur një sërë trajnimesh profesionale në fusha si menaxhimi financiar, burimet njerëzore, prokurimet publike, kontrolli i brendshëm financiar, lidershipi strategjik dhe komunikimi institucional.

Ka shërbyer si Anëtare e Grupit Ndërinstitucional të Punës për strategjitë e Drejtësisë (2009–2020), Koordinatore e projekteve me Ministrinë e Financave dhe Bankën Botërore (2021–2024), si dhe Anëtare e grupit të punës për hartimin e kurrikulës së formimit fillestar të kancelarëve të gjykatave në kuadër të Programit të Administrimit të Gjykatave (PAGJ), në bashkëpunim me Justice for All/USAID (2018–2021).

Aktualisht, ajo vepron si eksperte në fushën e menaxhimit financiar dhe kontrollit si edhe menaxhimit të burimeve njerëzore, ndërkohë që është Anëtare e Bordit të Drejtimit të Qendrës së Teknologjisë së Informacionit pranë Këshillit të Lartë Gjyqësor (KLGJ), nga viti 2023 e në vijim.

Procedura e zgjedhjes. kompetencat dhe detyrat
Kancelari i Shkollës së Magjistraturës emërohet nga Këshilli Drejtues dhe gëzon të drejtat dhe privilegjet e kancelarit të gjykatës së apelit.

Administrata e Shkollës së Magjistraturës drejtohet nga kancelari, i cili përgjigjet para Drejtorit të Shkollës. 

Kancelari 
1. Kancelari realizon veprimtarinë financiare, administrative të Shkollës, në përputhje me dispozitat e ligjit nr. 115/2016, “Për organet e qeverisjes së sistemit të drejtësisë” dhe akteve të tjera ligjore, nën autoritetin e Drejtorit. 

2. Koordinon dhe menaxhon punën ndërmjet sektorëve, lidhur me hartimin e politikave në fushat që mbulon institucioni. 

3. Siguron bashkëpunim për marrjen e kontributeve përkatëse nga institucionet, ose nga burime të tjera. 

4. Rivlerëson metodën e menaxhimit, përdorimin e burimeve njerëzore dhe financiare gjatë zbatimit të politikës dhe vendimeve. 

5. Siguron që veprimtaria e institucionit dhe ndryshimet e propozuara në drejtim të tij janë në përputhje me kërkesat ligjore përkatëse. 

6. Nxit zhvillimin pozitiv në kuadër të menaxhimit të institucionit. 

7. Mbikëqyr procesin e përgatitjes së buxhetit financiar, si dhe kontrollon zbatimin e tij. 

8. Paraqet në institucionet përkatëse raporte periodike, pasqyra financiare dhe raportin vjetor për zbatimin e buxhetit. 

9. I siguron institucionit sistemet e nevojshme të teknologjisë së informacionit në mënyrë që të menaxhohet dhe të përdoret informacioni përkatës. 

10. Nxit komunikimin dhe koordinimin efektiv në institucion, si dhe ndryshimet pozitive në metodën e menaxhimit. 

11. Merr masat për plotësimin e nevojave të institucionit, lidhur me burimet njerëzore, për përzgjedhjen dhe aftësimin profesional të punonjësve. 

12. Kontrollon respektimin e ligjit dhe të rregullave të funksionimit të brendshëm të institucionit. 

***

3) Drejtoresha e Drejtorisë së Formimit Profesional në Shkollën e Magjistraturës

Znj. Borana Mustafaraj, është Drejtoreshë e Drejtorisë së Formimit Profesional në Shkollën e Magjistraturës, emëruar me akt emërimin nr.prot.21/10, datë 31.1.2025. 

Është diplomuar për Drejtësi në Universitetin e Tiranës në vitin 2011 me Diplomë të Integruar të Nivelit të Dytë (DIND) me rezultate të larta. Në vitin 2018 ka marrë gradën “Doktor në Shkencat Juridike” nga Fakulteti i Drejtësisë, Universiteti i Tiranës. Ka punuar si pedagoge e brendshme në Universitetin e Vlorës, Fakultetin e Shkencave Humane, Departamenti i Drejtësisë (2012-2015) dhe prej vitit 2015 punon në Shkollën e Magjistraturës, ku ka angazhime edhe si trajnere në Programin e Formimit Vazhdues dhe pedagoge e jashtme në lëndën “Drejtësia Europiane”.  Gjithashtu ajo është lektore me kohë të pjesshme pranë Fakultetit të Drejtësisë, Universiteti i Tiranës, prej vitit 2023.

Procedura e zgjedhjes, kompetencat dhe detyrat


Administrata e Shkollës së Magjistraturës 
Personeli administrativ i Shkollës së Magjistraturës ka statusin e nëpunësit civil, në bazë të dispozitave të ligjit “Për nëpunësin civil”. 

Drejtori i Drejtorisë së Formimit Profesional  
1. Ndjek strategjinë e zhvillimit akademik të Shkollës; ndjek aktivitetin akademik të Shkollës; përgatit dhe përditëson Rregulloren e Brendshme, aktet ligjore të fushës së veprimtarisë akademike të Shkollës së Magjistraturës, duke ia propozuar Kancelarit dhe Drejtorit të Shkollës, si dhe kujdeset për sigurimin e një cilësie sa më të lartë të mësimdhënies. 

2. Ndjek dhe zbaton Rregulloren e Shkollës lidhur me procesin e rekrutimit të kandidatëve për ndjekjen e programit të formimit fillestar; 

3. Kontrollon respektimin e rregullave të funksionimit të brendshëm të sektorëve FV dhe FF, si dhe kujdeset për trajtimin e të gjitha kërkesë/ankesave në zbatim të Programit të Formimit Fillestar dhe Vazhdues; 

4. Bashkërendon punën për hartimin e programeve dhe planeve mësimore; kryen analizën e të gjitha aspekteve të punës të sektorëve të formimit fillestar dhe vazhdues dhe mban kontakte të vazhdueshme me pedagogët/ekspertët e Formimit Fillestar/Formimit Vazhdues. 

5. Bashkërendon punën për hartimin e kalendarit të aktiviteteve të Formimit Vazhdues; ndjek dhe zbaton ecurinë e trajnimit të vazhduar të gjyqtarëve/prokurorëve etj. 

6. Programon, planifikon, siguron informacion dhe mban marrëdhënie me personat dhe institucionet me të cilat bashkëpunon lidhur me aktivitetet e Programeve të Formimit Fillestar dhe Vazhdues; 

7. Bashkërendon veprimtarinë e Shkollës së Magjistraturës me institucionet e tjera, njësitë qeveritare dhe komunitetin; forcon bashkëpunimin dhe shkëmbimin e eksperiencave të kandidatëve, stafit pedagogjik dhe programeve mësimore ndërmjet Shkollës dhe institucioneve të tjera analoge. 

8. Përgatit, programon, planifikon, siguron dhe zbaton metodikat në funksion të Programit të Formimit Vazhdues, si dhe të projekteve dhe marrëdhënieve me donatorët në zbatim të PFV dhe PFF, përgjegjësin e departamentit dhe pedagogët e brendshëm/ekspertët; 

9. Harton të dhëna, vlerëson qëndrueshmërinë dhe ndikimin e projektit dhe merr vendime për të zgjidhur probleme të cilat dalin gjatë evoluimit të projektit, në bashkëpunim me Këshilltarin për çështjet e integrimit; 

10. Bashkëpunon me stafin pedagogjik dhe ekspertët duke përfshirë partnerët dhe donatorët; mbikëqyr punën e ekspertëve të jashtëm të përfshirë në zbatimin e projekteve; mban të dhëna të sakta në lidhje me kryerjen e aktiviteteve të projektit. 

11. Kryen përpunimin dhe raportimin e të dhënave për veprimtarinë akademike në raport me ecurinë e procesit të integrimit evropian nga Shkolla e Magjistraturës që kërkohen nga institucionet vendase apo të huaja. 

12. Angazhohet në vlerësimin e nevojave dhe miratimin e projektbuxhetit për parashikimin e fondeve financiare në kuadër të veprimtarisë vjetore në aspektin e formimit fillestar, si anëtar i Grupit të Menaxhimit Strategjik (GMS). 

